Internacia Telekomunika Unio

Internacia Telekomunika Unio (ITU; ); ) estas suborganizaĵo de Unuiĝintaj Nacioj. Ĝia sidejo troviĝas en Ĝenevo. Ĝi estas la institucio, kiu okupiĝas mondskale pri la teknikaj aspektoj de la telekomunikado.

 Historio 
ITU devenas de la Internacia Telegrafa Unio / Union télégraphique internationale / International Telegraph Union, kiu estis fondita la 17-an de majo 1865 kaj estas tiel unu el la plej malnovaj internaciaj organizaĵoj. Nuntempe ĝi estas suborganizaĵo de Unuiĝintaj Nacioj kun 191 membrolandoj. Ĝia fondotago ĉiujare estas festita kiel monda komunika tago. De 1897 ĝis 1921 ĝia direktoro estis la antaŭa membro de la Federacia Konsilio de Svislando, Emil Frey, kiu multe favoris Esperanton kaj sub kies influo Esperanto estis agnoskita kiel unu el la sep rekonitaj lingvoj por internacia telegrafiado.

 ITU nuntempe 
La aktualaj celoj de ITU estas la interagordo kaj progresigo de la internacia kunlaboro en la komunikado laŭ jenaj punktoj:
 Internacia distribuo kaj registrado de sendo kaj ricevfrekvencoj
 Kunordigo de penadoj por la prilaboro de disturboj en la radiotrafiko
 Kunordigo de la evoluigo de radioinstalaĵoj
 Interkonsentoj de plenumiggarantioj kaj kotizoj

En la kadro de ITU naciaj registaroj, entreprenoj privataj, kaj regionaj kaj naciaj organizaĵoj kunlaboras. Bazo de ITU estas la internacia telekomunika kontrakto konkludita en Najrobio en 1982 en kiu estas fiksitaj la taksoj, rajtoj kaj devoj de la organoj de ITU.

La oficialaj laborlingvoj de ITU estas la angla, araba, ĉina, franca, hispana kaj rusa kaj rilate al tiu la Internacia Telekomunika Unio ankaŭ posedas ses oficialajn nomojn en la ses lingvoj, en kiuj ĝiaj dokumentoj estas publikigitaj.

 Eksteraj ligiloj 

 Oficiala retejo de Internacia Telekomunika Unio

Kategorio:Unuiĝintaj Nacioj
Kategorio:Organizaĵoj de Unuiĝintaj Nacioj
Kategorio:Telekomunikado
Kategorio:Normigaj organizoj